
ΔΕΛΤΙΟ ΤΥΠΟΥ
Δήλωση Δημάρχου Λευκάδας για την ολοκλήρωση των εργασιών στον νέο υποθαλάσσιο αγωγό ύδρευσης
Ολοκληρώθηκαν οι εργασίες σύνδεσης του νέου υποθαλάσσιου αγωγού ύδρευσης στη θέση «Πλωτή Γέφυρα Λευκάδας» και ο αγωγός τίθεται πλέον σε λειτουργία, ως μέρος του μεγάλου έργου ενίσχυσης της υδροδότησης της Λευκάδας που υλοποιείται από το Υπουργείο Υποδομών και Μεταφορών. Η παρέμβαση αυτή αποτελεί ένα καθοριστικό βήμα για την οριστική αντιμετώπιση των μακροχρόνιων προβλημάτων υδροδότησης που έχουν επανειλημμένα επιβαρύνει την καθημερινότητα των πολιτών και τη λειτουργία του νησιού. Με τη νέα υποθαλάσσια υποδομή, η Λευκάδα αποκτά μεγαλύτερη παροχή νερού, αυξημένη ασφάλεια και σημαντικά ενισχυμένη ανθεκτικότητα του δικτύου, ιδιαίτερα σε περιόδους υψηλής ζήτησης.

Τα συνεργεία της αναδόχου εταιρείας ΤΕΡΝΑ Α.Ε. ολοκλήρωσαν μια σύνθετη και απαιτητική εργασία με υψηλή τεχνική επάρκεια. Ο αγωγός βρίσκεται στο στάδιο της πλήρους ενεργοποίησης, διαδικασία που απαιτεί τον δικό της χρόνο μέχρι να σταθεροποιηθεί η παροχή και να αποδώσει στο μέγιστο των δυνατοτήτων του. Με την ολοκλήρωση αυτού του κρίσιμου βήματος, η Λευκάδα ενισχύει ουσιαστικά την υδροδοτική της ασφάλεια και κάνει ένα σημαντικό βήμα μπροστά, αποκτώντας μια σύγχρονη υποδομή που ανταποκρίνεται στις ανάγκες και τις προοπτικές του τόπου μας.

Η Δημοτική Αρχή παρακολουθεί στενά την εξέλιξή του, που υπερβαίνει το 46% του συνολικού έργου, και συνεχίζει να διεκδικεί και να υποστηρίζει παρεμβάσεις που θωρακίζουν τη Λευκάδα και βελτιώνουν την ποιότητα ζωής των πολιτών.

